Lengvarský, Vladimír, minister zdravotníctva SR (2022-11-11):
Ďakujem pekne. Vážený pán predsedajúci, vážené panie poslankyne, páni poslanci, dovoľujem si súhlasiť s veľa vecami, ktoré tu zazneli, a takisto aj s tým, že tá situácia nie je dobrá a hneď na úvod si dovolím prečítať dve požiadavky Lekárskeho odborového združenia, a to je zabezpečenie dodržiavania Zákonníka práce a vyhlášky týkajúcej sa minimálneho materiálneho a personálneho obsadenia bez rozdielu vo všetkých zdravotníckych zariadeniach, zmena systému financovania zdravotníckych zariadení tak, aby platby zdravotných poisťovní odzrkadľovali reálne náklady na zdravotnú starostlivosť vrátane zohľadnenia ceny práce zdravotníckych pracovníkov a legislatívna garancia navýšenia základných platov lekárov v závislosti od dosiahnutého vzdelania a dĺžky praxe. To sú, prosím, tri body z memoranda z roku 2011. To znamená, za 11 rokov sa v tejto veci nevykonalo nič. Pretože tie požiadavky sa opakujú aj v tomto memorande. Ja, samozrejme, plne chápem závažnosť situácie a môžem vás ubezpečiť, že s Lekárskym odborovým zväzom sme veľmi dlho a veľmi často diskutovali a všetky veci, ktoré sú v návrhu skupiny poslancov na prijatie uznesenia, ktoré sú v uznesení, sú už aj v memorande, ktoré je pripravené dnes. Budem sa snažiť prejsť všetky body uznesenia, aby som vám povedal, v akom stave to je. Prvý bod uznesenia. Dopracovať a zabezpečiť implementáciu systému DRG, ktoré bude pokrývať ekonomicky oprávnené náklady vznikajúce pri poskytovaní zdravotnej starostlivosti pri zachovaní ich efektivity. Termín do 31. decembra 2023. To je takisto súčasťou memoranda a je to dohodnuté tak, že v roku 2023 začne pilotný systém nábehu DRG v 8 nemocniciach, pokiaľ to bude fungovať a vychytáme počas tohto roka všetky chyby, 1. 1. 2024 začne DRG fungovať. Zabezpečiť zdroje v štátnom rozpočte na rok 2023 a tak ďalej v rozsahu 4 % priemernej mesačnej mzdy v národnom hospodárstve za povedzme štátom mesačne, ministerstva zdravotníctva dalo do pripomienkového konania návrh zákona o poisťovníctve a ďalších veciach, kde teda sme navrhovali 1,9 % HDP na zdravotníctvo. Toto je iný systém, tento návrh neprešiel, takže ja som plne za to, aby sa našiel systém taký, ktorý bude prediktívne teda zohľadňovať nárasty finančných prostriedkov v zdravotníctve tak, aby s tým mohli nemocnice rátať. Po tretie. Upraviť normatív počtu zdravotníckych pracovníkov tak, aby spĺňal nároky na poskytovanie zdravotnej starostlivosti, to isté je súčasťou memoranda, je to dohodnuté, dopracované a sú tam termíny, kedy jednotlivé vyhlášky budú prijímané a niektoré z nich už zahájili legislatívny proces. To má, samozrejme, súvis s ďalším bodom, ktorý hovorí o tom, že treba navýšiť počty medikov, na tom sa takisto pracuje a súhlasím s tým, čo tu povedal pán poslanec Raši o tom, akým spôsobom sa to má konať. Návrh na vynucovanie ostávania slovenských študentov po štúdiu na Slovensku je, bohužiaľ, nerealizovateľný, aj keby sa mi osobne páčil. Po dohode so stavovskými organizáciami a odborovými organizáciami nájsť spôsob na zlepšenie fungovania jednotlivých zdravotníckych profesií, v spolupráci so stavovskými organizáciami nájsť zmenu a spôsob a posun kompetencií jednotlivých zdravotníckych kategórií a vytvoriť priestor na vznik nových zdravotníckych kategórií. V tomto je už v medzirezortnom pripomienkovom konaní medzi stavovskými a odbornými organizáciami návrh na úpravu kompetencií praktickej sestry, do konca roka bude prijatá stratégia zdrojov a ľudských zdrojov v zdravotníctve, kde budeme navrhovať vznik ďalších zdravotníckych povolaní. Ako DRG kóder, ako zdravotnícky asistent na sále a administratívny pracovník v zdravotníctve. Ďalej je to návrh na zvýšenie platov sestier a pôrodných asistentiek tak, aby bola zabezpečená konkurencieschopnosť Slovenskej republiky. Áno, novela zákona 578 upravila koeficienty jednotlivých zdravotníckych pracovníkov, nie iba sestier, ale aj lekárov, praktických sestier a podobne. Pokiaľ sa tuto v tejto sále nájde v rámci prerokovania rozpočtu priestor na to, aby sa tieto koeficient zvýšili, môžeme byť všetci iba radi. Navrhnúť zrušenie platnej legislatívy v oblasti povinného nepeňažného plnenia zdravotníckych pracovníkov, je to novela zákona 595, ktorá túto povinnosť pre lekárov ruší, takže verím tomu, že bude prijatá. O fakultách som hovoril. Bod číslo osem. Pri optimalizácii siete rešpektovať personálne a materiálno-technické normatívy nemocníc podľa plánovanej mapy, pohyb pacientov a tak ďalej a tak ďalej. To má takisto súvis s tým, aby boli v rámci bodu 3 upravené normatívy, nebudú, samozrejme, sa povoľovať fungovania oddelenia v nemocniciach, ktoré nebudú mať patričné normatívy. Na to majú nemocnice ešte viac ako dva roky, pretože prvá sieť bude vydaná v decembri tohto roku, do marca sa môžu všetky nemocnice a poskytovatelia zdravotnej starostlivosti vyjadriť k tejto sieti. So všetkými intenzívne komunikujeme, vedia, ktoré programy spĺňajú, ktoré nespĺňajú a budú mať ďalší rok na to, aby tie jednotlivé programy splnili, a potom od 1. 1. 2024 dva roky budeme kontrolovať veľmi prísne, či sa tieto normatívy dodržiavajú. Takže uznávam, že veľa vecí tohto času nefunguje, bohužiaľ, ten stav zdravotníctva, ako tu viackrát zaznelo, bol taký, aký je a dlhodobo sa tu neriešili veci, takže snažíme sa to vyriešiť teraz a na tomto je takisto zhoda a tie termíny, ktoré sú v tomto uznesení, sú presne tie isté termíny, ako sú v návrhu memoranda. Na čom zhoda nie je, samozrejme, a to je posledný bod č. 9, a to sú tie násobky mzdy v priemernej, priemernej mzdy v národnom hospodárstve pre lekárov, či už po skončení školy, alebo atestáciu, alebo špecializáciu po novom. Takže pokiaľ, opakujem, nájde sa priestor na to, aby sa tieto veci zvýšili, ja budem iba rád. Niekoľko poznámok k ďalším veciam, ktoré tu zazneli. Plne súhlasím s pánom poslancom Jariabkom, nielenže sme urobili z pacienta klienta, ale prestali sme liečiť a začali sme poskytovať zdravotnú starostlivosť. Takže, lenže ten stav tu trvá dvadsať rokov, takisto za niekoľkých vlád pred nami, nechcem sa tu vyhovárať na predchádzajúce vlády, nemá to dneska zmysel, ale už sa mohli upraviť tieto veci dávno. Čo sa týka platov, dosť ma mrzí a možno aj kolegov z Lekárskeho odborového združenia, že sa tie jednotlivé body obracajú alebo teda končia pri platoch. Ja verím tomu, že plat a som o tom presvedčený a máme k tomu analýzy, plat nie je prvou podmienkou na to, by ten lekár tu zostal. Tie ďalšie podmienky sú možnosť odborného rastu, možnosť poskytovať zdravotnú starostlivosť v súlade s tým, že Slovensko je takisto v 21. storočí, a tí lekári majú možnosť vidieť, že akým spôsobom sa lieči na Slovensku, akým spôsobom sa lieči vo svete a keďže majú tieto možnosti v iných krajinách, tak odchádzajú. A ja sa pýtam, koľko nových nemocníc sme tu postavili za posledných dvadsať rokov? Koľko sme zaviedli nových metodík, nových postupov. Je to veľmi komplikované, ja viem, v niektorých veciach, ale ten tlak tu mal byť už dávno, a ten tlak, ktorý tu za posledné roky nebol, vyústil do situácie, v ktorej je dnes. Trošku mi to pripadá na tejto úrovni diskusia ako, kolegovia lekári vedia, je taká jedna diagnóza volá sa F20, to je schizofrénia, keď niektorí ľudia ako keby žili v dvoch realitách. Jedna realita je tá, ktorá tu bola za posledné roky a dneska sa tvárime, že tá realita je úplne iná. To, čo je tu dnes, je iba vyústením ix rokov nečinnosti a zametania problémov pod koberec. Ja nehovorím, že to nie je spôsobené aj tou reformou, o ktorej tu hovoril pán poslanec Jarjabek, ale ja si myslím, že odvtedy bolo dostatok rokov na to, aby sa veci upravili, aby sa zaviedlo jasné definované financovanie zdravotníctva, aby sa urobili kroky k tomu, aby odtiaľto lekári neodchádzali, aby sme začali liečiť podľa najmodernejších postupov a aby sme stabilizovali personál vo všetkých zdravotníckych povolaniach. Takže ja v tejto chvíli môžem sľúbiť za to, že za ministerstvo zdravotníctva bolo vykonané všetko, čo sme vykonať mohli. Veci, ktoré sú, ako som povedal v memorande, sú už dohodnuté a dátumy v postate sú tie isté, ako sú aj v uznesení, ktoré sa tu dneska prejednáva. Takže ja verím tomu, že tú spoločnú reč nájdeme, ďalšie rokovanie je pripravené na pondelok s Lekárskym odborovým združením a ja verím tomu, že tá situácia sa upokojí a žiadny pacient nebude postihnutý výpoveďami lekárov, ale súčasne nás čaká, čakajú veľké úlohy v tom, aby sme ten systém zlepšili v zmysle, či už memoranda, alebo uznesenia, ktoré sa tu buď prijme, alebo prijme, pokiaľ nie, tak, samozrejme, že tie kroky sa konať budú tak či tak. Ja vám ďakujem za pozornosť.